**2. számú melléklet**

**Az előterjesztések tartalmi**

**és formai követelményei, előkészítésük rendje**

1. Tartalmi és formai szempontok:

Az előterjesztéseket írásban kell a képviselőtestület elé terjeszteni.

Az előterjesztés két fő részből áll:  
a) bevezető és tárgyaló rész  
b) határozati javaslat

a) A bevezető és tárgyaló rész tartalmazza:  
- a téma alapos, tárgyilagos és tényszerű bemutatását,

- vonatkozó jogszabályok pontos megjelölését,  
- a tárgyalandó témában hozott korábbi testületi döntések végrehajtásának eredményét,

- amennyiben az anyagot valamelyik képviselőtestületi bizottságnak véleményeznie kell, a bizottság véleményét írásban csatolni kell  
- az érdek összeütközéseket kifejező, eltérő véleményeket,  
- döntési alternatívákat, az egyes alternatívák mellett és ellen szóló érveket,

- az egyes döntési lehetőségek várható hatásait, következményeit,  
- az előterjesztéssel elérni kívánt célt, a döntés szükségességének indokát.

b) Határozati javaslat:

A határozati javaslatnak pontosan és egyértelműen meg kell fogalmaznia a javasolt döntést, és annak alapjául szolgáló jogszabályt.

Meg kell jelölni a szükséges anyagi eszközöket, azok formáit. Meg kell nevezni a döntés végrehajtásáért felelős személyt, a végrehajtás határidejét. Ez utóbbi lehet:

1. azonnali (3 napon belüli végrehajtást jelent)

2. folyamatos (1 éven túli végrehajtás)

3. konkrét időpont

Amennyiben a döntés részfeladatokra bontható, az egyes részfeladatok teljesítésére részhatáridő is megállapítható.

Nem kell határidőt és felelőst megjelölni azon határozati javaslatoknál, amelyek végrehajtási cselekményt nem igényelnek (tudomásulvételt tartalmazó határozat ...stb.)

A határozati javaslat mellőzhető a kizárólag beszámolót, tájékoztatót tartalmazó előterjesztések esetében.

2. Az előterjesztésnek minden esetben tartalmaznia kell az előterjesztendő nevét és aláírását.

3. Kivételes esetben, az előterjesztés szóban, a testületi ülésen is megtehető, az előterjesztés tartalmi követelményeit ebben az esetben is - lehetőség szerint - érvényesíteni kell. Az előterjesztés szóbeliségét minden esetben indokolni kell. Csak írásban lehet benyújtani a következő előterjesztéseket:

- rendelet-tervezetek,

- önkormányzati intézmény alapítás, átszervezés és megszüntetés,

- helyi népszavazás kiírása,

- alapítványok, társulások létrehozása, csatlakozás, kilépés,

- önkormányzati vállalkozási ügyek,

- munkaterv,

- hatósági jogkörben hozott döntések

4. Az előkészítés rendje

Az előterjesztés összeállításáért, elkészítéséért annak előadója a felelős. Amennyiben a témát valamely önkormányzati bizottságnak, önkormányzati intézménynek vagy szervnek véleményezni kell, előzetesen gondoskodik a vélemények kikéréséről.

A bizottság, intézmény vagy szerv véleményét, észrevételeit, illetve azt, hogy nem tett észrevételt, az előterjesztésben fel kell tüntetni, az észrevételekkel kapcsolatos álláspontját az előadónak az előterjesztésben ki kell fejteni, az írásos véleményt, észrevételt az előterjesztéshez kell csatolni mellékletként.

Az előterjesztést postázás előtt a jegyző köteles törvényességi szempontból megvizsgálni. A jegyző a véleményét az előterjesztésre rávezeti, vagy az előterjesztéshez csatolja.

Rendelettervezetekre vonatkozó eltérő szabályok

a) Előzetes hatásvizsgálat.

A hatásvizsgálat felméri a szabályozás várható következményeit A hatásvizsgálat során vizsgálni kell a tervezett rendelet valamennyi jelentősnek ítélt hatását (társadalmi, gazdasági, költségvetési és adminisztratív terheket befolyásoló, környezeti és egészségi következményeit.)

Kiterjed a rendelet megalkotásának szükségességére, a jogalkotás elmaradásának várható következményeire, az alkalmazásához szükséges személyi, szervezeti, tárgyi és pénzügyi feltételekre.

b) Indokolás

A rendelet-tervezet szövegéhez részletes indokolást kell készíteni.

Az indokolás:

* bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik,
* ismerteti a jogi szabályozás várható hatásait,
* tájékoztatást ad a javasolt szabályozás és az európai uniós jogból eredő kötelezettségek összhangjáról.

c) Utólagos hatásvizsgálat

A jegyző kiterjedtebb rendelet módosítások vagy új rendeletek esetében egyszerűsített hatásvizsgálati lap segítségével végzi el a rendelet tényleges hatásainak a szabályozás megalkotása idején várt hatásokkal való összevetését. Az összevetés eredményéről a képviselő-testületet a jegyző évente tájékoztatja.

A rendeletet szakmai előkészítésének feladatait a jegyző látja el az alábbiak szerint:

* a közreműködők között a munka elosztása,
* a tervezetek bizottsági véleményeztetéséről és az észrevételek feldolgozásáról való gondoskodás,
* az elvi célkitűzések érvényesítésének, a vitás kérdések megfelelő szintű eldöntésének biztosítása,
* az érintett társszervekkel való koordináció,
* az adminisztrációs munka megszervezése,
* a tervezet testület előtti megvitatásban való részvétel.
* A rendelet tervezet szavazása előtt a tervezet törvényességéről a jegyző nyilatkozik.

A tervezet előkészítéséhez a képviselő-testület- szükség esetén- más szakértőket is felkérhet, illetőleg előkészítő csoportot hozhat létre.

Az állampolgárok szélesebb körét érintő rendeletek tervezetét legalább 30 napra közszemlére kell tenni, erre a lakosság figyelmét – a 4. számú függelékben meghatározott kifüggesztési- helyeken felhívni. A közszemlére tett rendelete-tervezettel kapcsolatban az érdekeltek írásban kifogást emelhetnek, javaslatot, észrevételt tehetnek; ezek tárgyában a képviselő-testület dönt.

A tervezet szövegezésének, a hatálybaléptetésének és kihirdetésének meg kell felelnie a jogalkotásról szóló 2010. évi CXXX. törvény rendelkezéseinek, valamint a jogszabályszerkesztésről szóló 61/2009. (XII.14.) IRM rendelet szabályozásának.

Amennyiben a rendelettervezet egy korábbi helyi rendelet módosítására, hatályon kívül helyezésére irányul, a rendelettervezethez készített előterjesztéshez fel kell tüntetni a módosításra javasolt szövegrészeket és a javasolt módosítást úgy, hogy egyértelműen kitűnjön a módosítás, kiegészítés jellege.

Rendelet átfogó módosítása esetén az előterjesztéshez mellékelni kell a rendelet teljes szövegét. Az indokolásban a módosítás okát részletesen ki kell fejteni.